題李磐庵西潛圖
作者：釋寶曇
朝代：宋

paragraphs: 何人意行山水重，草木驚笑來天風。
茅簷雞飛犬升屋，屐聲疾奏鄰家翁。
逢迎初非乃翁事，盆盎浄潔求無同。
一犁春雨飽膏沐，千頃秋日加曈曨。
恭惟耕稼我自出，敢與造物論豐凶。
樹間井亦頗寒冽，門前石不煩磨礲。
願公藉石飲此水，鴨豬肥大牛羊豐。
杖藜吾父坐吾祖，日望四海寬租庸。
太平果在放船手，此詩與畫當無窮。